Belastingbetalers moet dié week nog buitelandse bates verklaarArgieffoto Die Suid-Afrikaanse Inkomstediens (SAID) het Dinsdag gerugte verwerp dat daar uitstel gegun is in die spesiale vrywillige openbaarmakingsprogram (SVDP) en hulle het gesê die sperdatum is om die draai. Die SVDP is ŉ eenmalige geleentheid vir belastingbetalers om buitelandse bates en -inkomste te verklaar met die voordeel dat daar verligting daarvoor sal wees. Die finale datum om ŉ aansoek onder die SVDP in te dien is steeds 31 Augustus. Die SVDP se sluitingsdatum is reeds twee keer uitgestel van die aanvanklike datum van 31 Maart, wat in die 2016-begroting aangekondig is. Die sluitingsdatum is van 31 Maart uitgestel na 30 Junie, in die Wetsontwerp wat in die parlement ingedien is. Aanbevelings is daarna aan die parlementêre staande komitee oor finansies gemaak om die sperdatum te verleng tot 30 September. Die komitee het die aanbevelings in ag geneem, maar die sperdatum is slegs tot 31 Augustus geskuif, omdat die outomatiese uitruil van inligting internasionaal steeds in September 2017 begin. SAID het gesê hy is bewus daarvan dat daar uitsonderlike gevalle is waar belastingbetalers steeds sukkel om finansiële inligting van oorsee te bekom wat vir ŉ SVDP-aansoek vereis word. Die inkomstediens het gesê hy sal ŉ aansoek aanvaar wat ŉ geraamde waarde gee van buitelandse bates om dié belastingbetalers te help om te voldoen aan die sperdatum op 31 Augustus.